b'\n_START_ARTICLE_\nEstel zombi\n_START_PARAGRAPH_\nUn estel zombi o estrella zombi \xc3\xa9s un resultat hipot\xc3\xa8tic d\'un tipus de supernova Iax que deixa enrere un romanent estel\xc2\xb7lar, en comptes d\'una massa estel\xc2\xb7lar dispersa. El tipus de supernova Iax \xc3\xa9s similar al tipus Ia, per\xc3\xb2 t\xc3\xa9 una velocitat d\'ejecci\xc3\xb3 m\xc3\xa9s baixa i menys lluminositat. Els cient\xc3\xadfics pensen que aquest tipus de supernova ocorre entre 5 i 30 per cent de la taxa de la supernova Ia. S\'han identificat trenta supernoves que pertanyen a aquesta categoria._NEWLINE_Es pensa que un tipus de supernova Iax en un sistema binari consisteix en una nana blanca amb un estel acompanyant. La nana blanca absorbeix el material del seu acompanyant. Normalment, la nana blanca aconseguiria de mica en mica una massa cr\xc3\xadtica, i les reaccions de fusi\xc3\xb3 causarien una explosi\xc3\xb3 i dissipaci\xc3\xb3 completa, per\xc3\xb2 en la supernova del tipus Iax nom\xc3\xa9s es perd la meitat de la massa de la nana blanca._NEWLINE_Es creu que la supernova SN 2012Z en la gal\xc3\xa0xia NGC 1309 \xc3\xa9s del tipus Iax, i va ser descoberta el 2012 per S. B. Cenko, W. Li, i A. V. Filippenko usant el telescopi d\'imatge autom\xc3\xa0tic Katzman el 29.15 de gener (temps universal) com a part de l\'observatori Lick de Recerca de Supernoves. Es pensa que quan m\xc3\xa9s massa tinguin els estels binaris en el cor de la supernova, es passen quantitats importants d\'hidrogen i heli al seu acompanyant, i esdev\xc3\xa9 una nana blanca. L\'estel acompanyant es torna m\xc3\xa9s gran fins que \xc3\xa9s tan inestable que explota com una supernova, i deixa un estel romanent zombi enrere._NEWLINE_Es van capturar imatges de l\'\xc3\xa0rea abans de la supernova, que permeten una comparaci\xc3\xb3 d\'un abans i despr\xc3\xa9s. Aix\xc3\xad mateix, es pot fer una an\xc3\xa0lisi del proc\xc3\xa9s de la supernova per a estudis futurs. Per confirmar la hip\xc3\xb2tesi dels estels zombi, l\'\xc3\xa0rea ser\xc3\xa0 fotografiada novament el 2015 despr\xc3\xa9s que la llum de la supernova es dissipi. Els descobridors han declarat que hi ha un 99% de probabilitat que l\'estel en la fotografia d\'"abans" estigui relacionat amb la supernova. Alguns cient\xc3\xadfics van dir que una altra hip\xc3\xb2tesi d\'observaci\xc3\xb3 podria ser que un estel supermassiu, de 30 a 40 masses solars, hagi explotat tamb\xc3\xa9._NEWLINE_Aquest descobriment \xc3\xa9s un pas important en d\xc3\xa8cades de llarga recerca cognomron\xc3\xb2mica; en l\'observaci\xc3\xb3 del SN 2012Z va ser la primera vegada que els cient\xc3\xadfics van ser capa\xc3\xa7os d\'identificar un sistema d\'estels que es va convertir en supernova._NEWLINE_Alguns cient\xc3\xadfics tamb\xc3\xa9 creuen que SN 2008ha pot ser un tipus Iax de supernova, per\xc3\xb2 considerablement m\xc3\xa9s feble que SN 2012Z.'